Í formansfrágreiðing síni legði ÍSF-forsetin, Petur Elias Petersen, fyrst dent á týdningin at hava í huga, at úrvalsarbeiðið, ið sæst aftur í góðum føroyskum avrikum í altjóða kappingum, er treytað av einum breiddararbeiði, sum í stóran mun gevur ítróttarfeløgum og sersambondum ta sjálvbodnu arbeiðsmegina, sum heldur øllum ítróttararbeiði uppi. Víst varð á týdningin at geva øllum teimum, ið royna ítrótt sum børn ella vaksin, møguleika at íðka og á annan hátt vera við í ítróttaarbeiði alt lívið. Í viðgerðini av samstarvinum við almennu myndugleikarnar var dentur serliga lagdur á hækkaðu skattafríu veitingarnar, sum ítróttarfeløg kunnu lata leiðarum, og serliga stuðulin, sum landsins myndugleikar lótu til føroysku oyggjaleikaluttøkuna á Bermuda. Eisini heitti Petur Elias Petersen á landsins myndugleikar at taka uppaftur táttin við árligum skúlaítróttardøgum og at gera rørslu og ítrótt part av skúladegnum hjá øllum føroyskum næmingum í øllum aldrum frá 1. til 10. flokk. Greitt var síðani frá førleikamenning og skeiðsvirksemi umframt ymiskum verkætlanum, sum Ítróttasamband Føroya hevur tikið lut í saman við øðrum stovnum og felagsskapum m. a. innan fólkaheilsu. 2012 var olympiskt ár, og tí varð greitt frá avrikunum hjá Páli Joensen og Ragnvaldi Jensen á Olympisku og Paralympisku Leikunum í London seinasta summar, og hvønn týdning luttøkan í stórstu úrvalskapping í heiminum hevur fyri føroyskan ítrótt. Oyggjaleikirnir fingu eisini nógva umrøðu. Fyrireikingarnar eru í hæddini til leikirnar á Bermuda, sum vera í døgunum 13.-19. juli. Um 100 føroysk ítróttafólk umframt leiðarar og venjarar fara at kappast á Bermuda. Føroysku ítróttafólkini fara at kappast í badminton, beach volley, fimleiki, flogbólti, fjallasúkkling, frælsum ítrótti, golf, skjóting, súkkling, tennis og triathlon. Síðani vórðu royndirnar at fáa leikirnar til Føroyar aftur umrøddar. Starvsnevndin í Altjóða Oyggjaleikafelagsskapinum IIGA var og vitjaði í Føroyum í mars mánað í ár, og vóru tey vælnøgd við umstøðurnar hjá føroyskum ítrótti. Samstundis vóru tey fegin um at síggja, at umboð fyri almennu myndugleikarnar stuðla ætlanini at skipa fyri Oyggjaleikum í Føroyum í 2019. Endalig støða verður tikin um leikirnar í 2019 á aðalfundinum hjá IIGA á Jersey á sumri 2014. Nevndarval var eisini á skranni. Næstformaðurin, Petur Ove Petersen, skrivarin, Anna Rein, og varalimurin, Tóra Øre Hansen, stóðu fyri vali, og vóru tey øll afturvald uttan mótvalevni. Ítróttasamband Føroya er meginfelagsskapur fyri eini 110 føroysk ítróttafelag og eru hesi skipaði í 16 sersambond.